นักท่องเที่ยวชาวมาเลเซีย สิงคโปร์ ผ่านด่านเบตง เพื่อท่องเที่ยวช่วงเทศกาลคริสต์มาสปีใหม่ในเมืองไทย ขณะที่โรงแรมถูกจองเต็มถึงปีหน้า
นักท่องเที่ยวชาวมาเลเซีย-สิงคโปร์ ผ่านด่านเบตง เพื่อท่องเที่ยวช่วงเทศกาลคริสต์มาสปีใหม่ในเมืองไทย ขณะที่โรงแรมถูกจองเต็มถึงปีหน้า

บรรยากาศช่วงเทศกาลคริสต์มาส ที่ด่านพรมแดน อำเภอเบตง จังหวัดยะลา ตรงข้ามกับอำเภอเปิงกาลันฮูลู รัฐเปรัก ประเทศมาเลเซีย มีนักท่องเที่ยวจำนวนมากเดินทางมาเที่ยวประเทศไทยตั้งแต่ช่วงเช้า โดยเริ่มทยอยเข้าด่านด้วยรถบัส รถโดยสาร รถส่วนบุคคลและรถบิ๊กไบค์ เป็นจำนวนมาก ซึ่งเจ้าหน้าที่ทำหน้าที่อย่างเต็มกำลังเพื่อคอยอำนวยความสะดวก 
ด่านพรมแดนเบตงในช่วงวันหยุดสุดสัปดาห์และช่วงเทศกาลจะมีนักท่องเที่ยวทั้งชาวมาเลเซีย สิงคโปร์ เดินทางเข้ามาท่องเที่ยวจำนวนมาก โดยเจ้าหน้าที่เกรงว่าเครือข่ายยาเสพติดและกลุ่มผู้ไม่หวังดีอาจแฝงตัวปะปนมากับนักท่องเที่ยวเข้ามาได้ 
พ.ต.ท.สุกรี ปลัดสามะ สารวัตรด่านตรวจคนเข้าเมืองเบตง ที่มาอำนวยความสะดวกหน้าด่านเบตง  เปิดเผยว่า ในช่วงเทศกาลคริสต์มาสจนถึงวันส่งท้ายปีเก่าต้อนรับปีใหม่ ได้กำชับเจ้าหน้าที่ด่านตรวจคนเข้าเมืองให้เพิ่มความเข้มงวดในการตรวจสอบประวัติ นักท่องเที่ยวจากประเทศมาเลเซียและสิงคโปร์ รวมทั้งชาวไทย อย่างเข้มงวด พร้อมทั้งตรวจสอบยานพาหนะทุกชนิดอย่างละเอียด  
ด้านนายสกุล เล็งลัคน์กุล รองประธานหอการค้าจังหวัดยะลา กล่าวว่า ตั้งแต่สุดสัปดาห์นี้เป็นต้นไป ประกอบกับทางมาเลเซียอยู่ในช่วงปิดภาคเรียน และจะเปิดเทอมในช่วงเดือนมกราคมปีหน้า ทำให้บรรยากาศการค้าการท่องเที่ยวและธุรกิจที่บริการที่เกี่ยวเนื่องกับการท่องเที่ยวคึกคักมากยิ่งขึ้น ห้องพักถูกจองเต็มล่วงหน้า 100 เปอร์เซ็นต์ไปจนถึงปี 2562 แล้ว